**Prijímanie detí do materskej školy**

**Na predprimárne vzdelávanie sa prijíma:**

- spravidla dieťa od troch do šiestich rokov veku,

- výnimočne možno do materskej školy prijať **aj dieťa od dvoch rokov veku**, ak sú vytvorené vhodné materiálne, personálne a iné potrebné podmienky (predovšetkým kapacitné podmienky). Dieťa mladšie ako 2 roky sa do materskej školy nesmie prijať.

**Na predprimárne vzdelávanie sa prednostne prijíma dieťa:**

- ktoré dovŕšilo piaty rok veku,

- s odloženým začiatkom plnenia povinnej školskej dochádzky a

- s dodatočne odloženým začiatkom plnenia povinnej školskej dochádzky.

Dieťa sa do materskej školy prijíma **na základe písomnej žiadosti zákonného zástupcu**. Zákonný zástupca spolu so žiadosťou o prijatie dieťaťa do materskej školy predkladá aj **potvrdenie o zdravotnom stave dieťaťa od všeobecného lekára pre deti a dorast**, ktorého súčasťou je **aj údaj o povinnom očkovaní** . Toto potvrdenie o zdravotnom stave dieťaťa **nie je potvrdením o akútnom zdravotnom stave dieťaťa**, ale je potvrdením toho, že dieťa netrpí žiadnou takou chorobou, ktorej prejavy alebo dôsledky by mohli negatívne vplývať na jeho pobyt v materskej škole alebo ohrozovať, či obmedzovať výchovu a vzdelávanie jeho samotného alebo ostatných detí, ktoré sa na predprimárnom vzdelávaní v materskej škole zúčastňujú. Ich dôležitosť, a najmä korektnosť ich vyplnenia, sa ukazuje najmä v prípadoch, ak má dieťa napr. epilepsiu, alebo je liečené na cukrovku, príp. iné vážne ochorenia, o ktorých, ak by učiteľky neboli včas a riadne informované (prostredníctvom objektívne a úplne vyplneného potvrdenia o zdravotnom stave dieťaťa), mohli by vážne ohroziť zdravie alebo aj život konkrétneho dieťaťa, príp. aj bezpečnosť a zdravie iných detí (napr. pri epileptickom záchvate alebo pri hyper, či hypoglykemickom šoku atď.).

**Spôsob podania žiadosti**

Zákonný zástupca (rodič) dieťaťa môže podať žiadosť:

- osobne,

- písomne poštou,

- e-mailom, príp.

- elektronicky, ako formulár, atď.

Žiadosť nepatrí k tlačivám schváleným a zverejneným Ministerstvom školstva, vedy, výskumu a športu SR. Počet žiadostí podaných zákonným zástupcom nie je obmedzený, zákonný zástupca môže podať žiadosť o prijatie dieťaťa aj do viacerých materských škôl rôznych zriaďovateľov .

**Kedy je dieťa prijaté do materskej školy?**

Dieťa je do materskej školy prijaté len vtedy, ak riaditeľ materskej školy o jeho prijatí vydal rozhodnutie. Kompetenciu rozhodovať o prijímaní detí do materskej školy majú riaditelia materských škôl ustanovenú v § 5 ods. 14 písm. a) zákona č. 596/2003 Z. z.

**Prijatie dieťaťa so špeciálnymi výchovno-vzdelávacími potrebami**

Do materskej školy možno spolu so zdravými deťmi prijať aj **deti so špeciálnymi výchovno-vzdelávacími potrebami**. Za dieťa so špeciálnymi výchovno-vzdelávacími potrebami môže riaditeľ materskej školy považovať **len dieťa, ktoré má zariadením výchovného poradenstva a prevencie diagnostikované špeciálne výchovno-vzdelávacie potreby.**

Prijímanie detí so špeciálnymi výchovno-vzdelávacími potrebami zákon č. 245/2008 Z. z. aj vyhláška MŠ SR č. 306/2008 Z. z. **umožňuje,** ale **neukladá ako povinnosť**. Riaditeľ materskej školy vždy **pred svojim rozhodnutím o prijatí dieťaťa so špeciálnymi výchovno-vzdelávacími potrebami musí zvážiť**, či:

- na prijatie takéhoto dieťaťa má, alebo nemá vytvorené vhodné podmienky (personálne, priestorové, materiálne atď.),

- bude schopný po prijatí takéhoto dieťaťa tieto podmienky dodatočne vytvoriť.

**Dieťa s odloženým začiatkom plnenia povinnej školskej dochádzky**

Ak zákonný zástupca predloží rozhodnutie o odložení začiatku plnenia povinnej školskej dochádzky v čase, keď je dieťa ešte riadnym dieťaťom materskej školy, **nejde o nové prijatie**, ale o pokračovanie v predprimárnom vzdelávaní v materskej škole, a preto zákonný zástupca **ani nie je povinný predložiť** riaditeľovi materskej **školy opätovne žiadosť o prijatie spolu s potvrdením o zdravotnom stave dieťaťa.**

Ak už ale dieťa napr. v júli nechodí do materskej školy, lebo rodičia oznámili riaditeľovi materskej školy, že už cez letné prázdniny nebude navštevovať materskú školu a riaditeľ uzavrie osobný spis dieťaťa a zákonní zástupcovia napr. v auguste prinesú rozhodnutie o odložení začiatku plnenia povinnej školskej dochádzky ich dieťaťa a požadujú, aby dieťa naďalej navštevovalo materskú školu, **v takomto prípade už ide o nové prijatie dieťaťa do materskej školy a zákonní zástupca musí podať novú žiadosť spolu s potvrdením o zdravotnom stave dieťaťa** a **priložiť k nej aj rozhodnutie riaditeľa príslušnej základnej školy o odklade začiatku plnenia povinnej školskej dochádzky.**

**Čas prijímania detí do materskej školy na predprimárne vzdelávanie**

Do materskej školy sa prijímajú deti **priebežne – vtedy, ak** je v materskej škole voľná kapacita, alebo **pre nasledujúci školský rok**.

**Podávanie žiadostí o prijatie dieťaťa do materskej školy**

**Riaditeľ materskej školy po dohode so zriaďovateľom určí miesto a termín podávania žiadostí na prijatie dieťaťa na predprimárne vzdelávanie** pre nasledujúci školský rok a podmienky na prijatie **zverejní na budove materskej školy** a **inom verejne prístupnom mieste** . Vzhľadom na zmenu termínu zápisu detí na plnenie povinnej školskej dochádzky od 1. 9.2015 (zápis do 1. ročníka ZŠ sa posunul na mesiac apríl-pozn. autora článku) Ministerstvo školstva, vedy, výskumu a športu odporúča, aby materské školy v oznámení termínu podávania žiadostí o prijatie detí do materskej školy pre nasledujúci školský rok uvádzali termín **od 30. apríla do 31. mája**. Podľa súčasného právneho stavu, sa nevyžaduje osobná účasť detí na zápise do materskej školy.

**Podmienky prijímania**

**Počet detí,** ktoré môžu byť do materskej školy prijaté, **závisí od kapacitných možností konkrétnej materskej školy.**

V prvom rade riaditeľ akceptuje podmienky prijímania detí stanovené zákonom č. 245/2008 Z. z.;

- prednostne sa do materskej školy prijímajú deti, ktoré dovŕšili piaty rok veku,

- deti s odloženým začiatkom plnenia povinnej školskej dochádzky,

- deti s dodatočne odloženým začiatkom plnenia povinnej školskej dochádzky.

Okrem týchto, zákonom stanovených podmienok, **riaditeľ určuje** v súlade s § 3 ods. 2 vyhlášky MŠ SR č. 306/2008 Z. z. **ostatné podmienky prijímania** detí. Robí tak **po ich prerokovaní v pedagogickej rade školy.**

**Kompetencia určiť ostatné podmienky prijímania detí do materskej školy** je platnými právnymi predpismi ustanovená **len pre riaditeľa** materskej školy a **nie pre zriaďovateľa**. Zriaďovateľ nemá kompetenciu určovať ostatné podmienky prijímania detí do materskej školy všeobecne záväzným nariadením. Riaditeľ nesmie ako podmienku prijatia dieťaťa stanoviť napr. zamestnanosť zákonných zástupcov alebo trvalý pobyt v danej obci/meste atď.

Poznámka: **Zriaďovateľ všeobecne záväzným nariadením**, v súlade s § 28 ods. 5 zákona č. 245/2008 Z. z., **určuje len výšku mesačného príspevku zákonného zástupcu na čiastočnú úhradu výdavkov za pobyt dieťaťa v materskej škole** a tiež **podmienky uhrádzania, príp. neuhrádzania tohto príspevku.**

Pri prijímaní detí musí riaditeľ materskej školy dodržiavať ustanovenie § 28 ods. 9 zákona č. 245/2008 Z. z. vo vzťahu k **najvyšším počtom detí v triede**. S účinnosťou od 1. januára 2013 nadobudla účinnosť novela zákona č. 245/2008 Z. z., ktorá bola súčasťou zákona č. 324/2012 Z. z., ktorým sa menil a dopĺňal zákon č. 184/2009 Z. z. o odbornom vzdelávaní a príprave a o zmene a doplnení niektorých zákonov a ktorým sa menili a dopĺňali niektoré zákon).

Od nadobudnutia účinnosti tejto novel, už **do procesu prijímania detí do materskej školy** **okrem riaditeľa materskej školy nevstupuje žiadny iný subjekt** (do 31. augusta. 2012 vstupovala do tohto procesu Štátna školská inšpekcia a do 31. augusta 2013 aktívne do tohto procesu vstupoval zriaďovateľ a rada školy).

**Najvyšší počet detí v triede**

je ustanovený v § 28 ods. 9 zákona č. 245/2008 Z. z. nasledovne:

- 20 v triede pre troj- až štvorročné deti,

- 21 v triede pre štvor- až päťročné deti,

- 22 v triede pre päť- až šesťročné deti,

- 21 v triede pre troj- až šesťročné deti. Tieto počty detí sa vzťahujú na triedy s celodennou a poldennou výchovou a vzdelávaním.

**Prijatie vyššieho počtu detí**

Prijatie vyššieho počtu detí na triedu, ako je ustanovený v § 28 ods. 9 zákona č. 245/2008 Z. z., je ustanovené len **ako možnosť** a **nie ako povinnosť riaditeľa**. Riaditeľ môže prijať vyšší počet detí do triedy ale **len o tri deti.** Riaditeľ materskej školy môže o prijatí vyššieho počtu detí rozhodnúť iba v prípadoch **ustanovených v § 28 ods. 10 písm. a) – d) zákona č. 245/2008 Z. z.:**

1. pri zmene trvalého pobytu dieťaťa,
2. pri zaradení dieťaťa len na adaptačný pobyt alebo len na diagnostický pobyt v materskej škole,

c) pri odklade plnenia povinnej školskej dochádzky alebo dodatočnom odklade plnenia povinnej školskej dochádzky,

d) pri zvýšenom záujme zákonných zástupcov detí o výchovu a vzdelávanie v materskej škole.

**Termín vydania rozhodnutia**

Ani zákonom č. 245/2008 Z. z., ani zákonom č. 596/2003 Z. z. a ani vyhláškou MŠ SR č. 306/2008 Z. z. nie je pre riaditeľa materskej školy ustanovená povinnosť vydať rozhodnutie o prijatí, resp. prijatí na predprimárne vzdelávanie dieťaťa do 30. dní od doručenia žiadosti zákonného zástupcu. Nie je to ani reálne, pretože ak riaditeľ chce dodržať ustanovenie § 59 zákona č. 245/2008 Z. z. o prednostnom prijímaní detí, ktoré dovŕšili piaty rok veku, detí s odloženým začiatkom plnenia povinnej školskej dochádzky a detí s dodatočne odloženým začiatkom plnenia povinnej školskej dochádzky, tak najskôr prijíma tie, a potom deti mladšie.

Neznamená to však, že riaditeľ materskej školy má bezdôvodne predlžovať čas vydania rozhodnutí. Vzhľadom na reálnu prax sa dá predpokladať, že rozhodnutie o prijatí/neprijatí dieťaťa riaditelia materských škôl vydajú **spravidla najneskôr do konca júna**, aby zákonní zástupcovia vedeli, či je, alebo nie je ich dieťa do materskej školy prijaté.

Žiadny právny predpis **neustanovuje,** ktoré **náležitosti takéto rozhodnutia** majú obsahovať, ani ako sa postupuje v prípade nespokojnosti zákonných zástupcov s rozhodnutím riaditeľa materskej školy, najmä v prípade, ak rozhodol o neprijatí dieťaťa do materskej školy. V rozhodnutí riaditeľa materskej školy o neprijatí dieťaťa **nemá byť uvedené poučenie** o akomsi „opravnom prostriedku“.

**Možnosť zákonného zástupcu**

I napriek tomu, že sa v rozhodnutí riaditeľa materskej školy zriadenej obcou alebo okresným úradom v sídle kraja **o neprijatí dieťaťa** neuvádza poučenie o opravnom prostriedku, každý **zákonný zástupca má možnosť požiadať riaditeľa takejto materskej školy o prehodnotenie jeho rozhodnutia** o neprijatí dieťaťa na predprimárne vzdelávanie v materskej škole. Nejde pri tom ale o proces odvolania sa proti rozhodnutiu, ako ho poznáme v prípadoch, kedy sa postupuje podľa všeobecného predpisu o správnom konaní, ale o proces prehodnotenia situácie spojenej s prijímaním detí do materskej školy a s prípadným uvoľnením kapacity napr. z dôvodu, že zákonný zástupca nejakého dieťaťa, ktoré bolo prijaté do materskej školy, medzičasom oznámi napr. že dieťa bolo prijaté do inej materskej školy, do ktorej aj nastúpi.

**Legislatívne východiská:**

§ 27 ods. 4 zákona č. 245/2008 Z. z. o výchove a vzdelávaní

§ 59 zákona č. 245/2008 Z. z. o výchove a vzdelávaní

§ 3 vyhlášky Ministerstva školstva Slovenskej republiky č. 306/2008 Z. z. o materskej škole v znení vyhlášky Ministerstva školstva Slovenskej republiky č. 308/2009 Z. z.

§ 20 zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov

§ 5 ods. 14 zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov

**Spracovala: PhDr. Edita Svocáková, Školský úrad Spišská Belá**

**Dňa 06.03.2018**